**Atnaujintoje „Bolt“ programėlėje – patogi arbatpinigių funkcija**

*Pranešimas žiniasklaidai*

*2020 m. birželio 08 d.*

**Europoje lyderiaujanti pavėžėjimo paslaugų platforma „Bolt“ supaprastino galimybę parodyti dėmesį pavežėjams, paliekant arbatpinigių. Nuo šiol, pasiekus kelionės tikslą, tą padaryti bus galima tiesiai programėlėje.**

Ši funkcija ims automatiškai veikti įdiegus naujausią programėlės „Bolt“ versiją ir bus pasiekiama „iOS“ bei „Android“ programinių įrangų išmaniuosiuose telefonuose. Pavežėjimo pabaigoje programėlė pasiūlys įvertinti kelionę žvaigždutėmis ir atsiliepimu bei palikti arbatpinigių. Keleiviai galės pasirinkti jų dydį iš jau nurodytų arba įrašyti sumą savo nuožiūra tam skirtame laukelyje. Abiem atvejais pavežėjas visą ją ir gaus. Pervesti arbatpinigius bus galima per 15 minučių nuo kelionės pabaigos.

„Seniai pastebėjome, kad mūsų vairuotojai stengiasi žengti papildomą mylią dėl maksimaliai patenkintų keleivių. Per karantiną ypač pagausėjo atsiliepimų, kuriuose pastebimas išskirtinai malonus pavežėjų bendravimas, rūpestis dėl su karantinu susijusio saugumo ar tiesiog puiki nuotaika kelionės metu. Panorėjus įvertinti „Bolt“ vairuotojus ir arbatpinigiais, dabar tai padaryti bus dar paprasčiau“, – teigia įmonės vadovas Lietuvoje Andrius Pacevičius.

Paskelbus karantiną, „Bolt“ pristatė ne vieną naujovę, norėdama prisidėti prie komfortiškesnės visuomenės kasdienybės neįprastu laikotarpiu. Kategorijos „Protect“ automobiliuose įrengtos pertvaros, visiškai atskiriančios keleivį ir vairuotoją, jų saugumui užtikrinti dalijamos dezinfekcinės priemonės. Vilniaus medikai kviečiami naudotis „Bolt“ nemokamai, maisto, gėrimų bei kitų prekių pristatymas vyksta saugiu bekontakčiu būdu, o prireikus, pavežėjai gali tapti kurjeriais ir pasirūpinti gyventojų siuntomis.

„Bolt“ tikisi, kad programėlėje įdiegta funkcija išreikšti dėkingumą už nepriekaištingai suteiktą paslaugą pasitarnaus tais atvejais, kai tokių gražių keleivių žodžių kaip šie (žr. toliau), skirtų pavežėjams, pasirodys per maža:

*Povilas – geriausias vairuotojas visose platformose, kokiomis teko naudotis. Visą kelionę rūpinosi mano komfortu, stabteldavo nemokamos kavos ir buvo be galo malonus. Jis tikrai sektinas pavyzdys visoje „Bolt“ bendruomenėje.* Kaunas

*Neįtikėtinai mandagus ir, kas žaviausia, dėvėjo medicininę kaukę, kad užtikrintų maksimalų keleivių saugumą šituo varginančiu laikotarpiu. 10/10.* Vilnius

*Būtų galima pridėt daugiau žvaigždžių – tikrai pridėčiau vien už kelionės metu grotą muziką. Ypač Fall Out Boy ir Thirty Seconds to Mars.* Vilnius

*Šis važiavimas tikriausiai buvo įsimintiniausias iš visų! Vairuotojas nerealus! Nuoširdus ir prasmingas pokalbis. Ačiū už nuotaiką!* Kaunas

***Apie „Bolt“***

*„Bolt“ – Europoje lyderiaujanti pavėžėjimo platforma, kurianti lengvesnį, greitesnį ir patikimesnį susisiekimą mieste. Kompaniją 2013 m. įkūrė Markusas Villigas. Tai viena greičiausiai augančių transporto platformų Europos bei Afrikos žemynuose, į kurią jau yra investavę „Daimler“, „Didi Chuxing“, „Korelya Capital“ ir „TransferWise“ bendraįkūrėjas Taavetas Hinrikus. „Bolt“ paslaugomis naudojasi virš 30 milijonų žmonių daugiau nei 35 valstybėse visame pasaulyje. Daugiau informacijos:* [*www.bolt.eu*](http://www.bolt.eu)

**Kontaktai žiniasklaidai**

Simona Vaičikauskė

T: +370 614 58 997

E: press.lt@bolt.eu